Virallinen lehti nro C 158 , 25/05/1998 s. 0056



KIRJALLINEN KYSYMYS E-3200/97 komissiolle esittäjä(t): Giulio Fantuzzi (PSE) (16. lokakuuta 1997) Aihe: ¨Vasikka¨-käsitteen oikea tulkinta Eurooppalaisessa säännöstössä ¨vasikka¨-nimitystä käytetään määritelmänä eläinryhmille, jotka ovat erilaisia eri tapauksissa, sen mukaan, ovatko kysymyksessä säännökset eläinten suojelusta kasvatuksen ja kuljetuksen aikana, tuontia kolmansista maista koskevat toimenpiteet, interventiot markkinoilla vai naudanlihan menekinedistämistoimenpiteissä sovellettavat laatuvaatimukset. 1. Onko olemassa erityistä säädöstä, jossa määriteltäisiin niiden eläinten ominaisuudet, joiden lihaa pidetään kaupan ¨vasikanliha¨-nimikkeellä? 2. Eikö komissio pidä välttämättömänä yhdenmukaistaa eri säädöksissä ¨vasikoiksi¨ määriteltyjen eläinten ominaisuudet, erityisesti paino, ikä, kasvatus- ja ruokintatapa? Komission jäsenen Franz Fischlerin komission puolesta antama vastaus (14. marraskuuta 1997) 1. Yhteisön tasolla ei ole säännöstä, jossa nautaeläimet määriteltäisiin yhtenäisesti niiden erityisten ominaisuuksien mukaan. Ilmenneiden erityisongelmien mukaisesti on kuitenkin laadittu seuraavat määritelmät: - markkinajärjestely: erotukseksi täysikasvuisiin nautaeläimiin vasikoiden elopaino ei saa olla yli 300 kiloa (naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) 805/68 ((EYVL L 148, 28.6.1968. )) 1 artiklan 2a kohta); - eläinten hyvinvointi: vasikalla tarkoitetaan nautaeläintä, joka on enintään kuuden kuukauden ikäinen (vasikoiden suojelun vähimmäisvaatimuksista 19 päivänä marraskuuta 1991 annetun neuvoston direktiivin 91/629/ETY ((EYVL L 340, 11.12.1991. )) 2 artikla); - lihan menekinedistäminen: teurasvasikan on saatava nestemäistä ravintoa, joka muodostuu 60 prosenttisesti maitotuotteista; vasikka saa olla enintään kuuden kuukauden ikäinen ja sen teuraspaino enintään 140 kiloa kaikkine rinta- ja vatsaontelon elimineen (vrt. toimenpiteistä korkealaatuisen naudanlihan menekin edistämiseksi annetun neuvoston asetuksen (ETY) 2067/92 soveltamista koskevista yksityiskohtaisista säännöistä 28 päivänä toukokuuta 1993 annetun komission asetuksen (ETY) 1318/93 ((EYVL L 132, 29.5.1993. )) liitteessä I oleva 3.5 kohta); - yhteisön edustavilla markkinoilla todetut hinnat: vasikalla tarkoitetaan joko loppulihotusta odottavan lihakarjan kahdeksasta päivästä kolmeen viikkoon ikäistä urospuolista vasikkaa (yhteisön edustavilla markkinoilla todettujen täysikasvuisten nautojen hintojen määrittämisestä ja eräiden muiden nautojen hintaselvityksestä yhteisössä 18 päivänä maaliskuuta 1977 annetun komission asetuksen (ETY) 610/77 ((EYVL L 77, 25.3.1977. )) 8 artikla) tai keskimäärin 6 - 12 kuukauden ikäistä urospuolista vasikkaa, jonka elopaino on 300 kiloa tai vähemmän (edellä mainitun asetuksen 9 artikla), taikka teurasvasikkaa, jota on ravittu yksinomaan maidolla tai maitopohjaisella valmisteella ja joka on teurastettu noin kuuden kuukauden iässä (edellä mainitun asetuksen 10 artikla). 2. Erilaiset tavoitteet huomioon ottaen komissiolla ei ole aikomusta laatia yhtenäistä määritelmää, jota voitaisiin käyttää kaikissa edellä esitetyissä esimerkeissä.